title: Gwener (doueez)
text: *Diwar-benn an doueez roman eo ar pennad-mañ. Diwar-benn an doueez hellazat sellout ouzh Afrodite.
  
  Gwener a oa doueez ar gened hag ar garantez e relijion ar Romaned kozh. 
  Tennañ a ra da Afrodite an Hellened ha da d-Turan an Etrusked.
  
  He far a gaver e relijionoù all : 
   Tlahuizcalpantecuhtli gant an Azteked,
   Kukulcan gant ar v-Mayaed ha Sif er mojennoù nordek.
  
  Istor ur vojenn 
  Da gentañ e oa un doueez italek dister a-walc'h, a ziwalle al liorzhoù, strujusaat ar bleunioù ha dareviñ ar plant. N'eo nemet adalek an IIvet kantved kent JK e voe kemmesket gant Afrodite Hellaz, hag e voe roet dezhi perzhioù an doueez hellazat. Neuze eo e voe brud dezhi e Roma. 
  
  Er Iañ kantved, pa lavare Julius Caesar e tiskenne e diegezh, ar "gens Julia", eus Eneas, mab da Anchise ha da Wener, e voe reoliet gantañ lidoù-azeuliñ e "c'hourvamm".
  Neuze eo e voe gouestlet miz Ebrel d'an doueez, abalamour ma oa koulz dihun an natur, hag ivez, a-hervez, hini ar garantez.
  
  Hec'h anv 
  Gant ar Romaned e oa anavezet dindan an anv Venus ha dont a ra an anv Gwener eus tro-c'henel latin Venus, a zo Veneris. Kevatal e oa Venus, pe Gwener, da Afrodite ar C’hresianed kozh.
  
    Gwener anadiomene  a vez graet anezhi en oberennoù arzel m'he gweler en he noazh o tont e-maez an dour.
  
  Kerentiezh 
  Merc’h e oa da Yaou ha da Zione.
  Dimezet e oa da Vulcanus. 
  
  E-touez he bugale:
   Kupidon
   Eneas 
   Eriks
  
  Karantezioù 
  
  Karet he deus doueed ha tud kenkoulz all.
  
  Gant doueed 
  
  Rediet e voe gant he zad Yaou da zimeziñ gant Vulkan, an doue tort ha divalav.
  
  Gant tud 
  
   Anchise, lezvab da roue Troja a oa he c'harantez vras (ne oa ket hini Afrodite, a gare Adonis).
  
  Oberennoù arzel 
  Gwelout:
   delwennoù da Afrodite
   livadurioù da Afrodite
  
  Lennegezh 
  
   Ur pennad diwar he fenn zo el levr De mulieribus claris gant Boccaccio. 
   La Vénus d'Ille, gant Prosper Mérimée
   Venus Anadyomène, ur varzhoneg gant Arthur Rimbaud.
  
  Gwener anadiomene, murlivadur e Pompei, gant Apelles (a greder), kollet abaoe. Tapet e oa bet ar skeudenn a-raok an distruj.
  
  Gerioù 
  
   Graet e vez an anv Venus (peurvuiañ), pe Gwener (a-wechoù) eus 
   ur gaer a blac'h
   un delwenn gwreg dianav, ragistorel alies, ne vern pe neuz a ve dezhi.
  
   Ar ger binim a deu eus ar ger gallek venin, a deu eus an anv Venus. 
  
   Roet he deus hec’h anv d’an deiz — devezh gouestlet dezhi, ha d’ar blanedenn.
  
  Poltredoù maouezed en Gwener
  
  Pennadoù kar 
   Delwennoù da Afrodite
   Livadurioù da Afrodite
  
  Liammoù diavaez 
  
   Skeudennoù Gwener war ar pezhioù moneiz en Impalaeriezh roman
   Prosper Mérimée, La Vénus d’Ille, (danevell c'hallek, 1837).
   Gwener er mojennerezh hag en Arz 
  
  Doueezed Roma
  Afrodite
  Gwener